ESTUDI DE LA LLENGUA

**1.-LA FONÈTICA**

**1.1.-Preliminars (14-15)**

La **fonologia** i la **fonètica** són dues ciències que es complementen.

En els mots *dol* i *udol*, la lletra de es pronuncia amb una lleugera diferència, però tothom es pensa que es tracta del mateix so. Aquest so ideal és el fonema /d/, que es realitza d’una manera o una altra en ambdues paraules (això a nivell acústic quasi no es percep, però amb els aparells adequats, sí). Per establir si un so és un fonema o una variant necessitem la **fonologia**, que estableix quins elements de la llengua poden diferenciar paraules. A través de la **commutació**, posa de costat, per exemple, *ca*l*a* i *ca*m*a*, i així destria que la /l/ i la /m/ són **fonemes**, perquè ells sols provoquen un canvi de sentit.

Cada llengua en té una quantitat fixa: una trentena. Aquestes unitats bàsiques de la fonologia són **abstractes** (fins que esdevenen sons), **mínimes** (ja no poden ser més petites), **distintives** (formades per trets que els diferencien dels altres fonemes: /p/ i /b/ comparteixen el punt i el mode d’articulació, però la primera és sorda i la segona sonora), **funcionals** (serveixen per distingir mots) i **no** **significatives** (quin és el sentit d’una essa sonora?).

La **fonètica** té tres branques, que estudien, respectivament, com es produeix (**articulatòria**), transmet (**acústica**) i percep (**auditiva**) un so, la unitat fonamental d’aquesta disciplina. Si la fonologia selecciona els elements ideals, la fonètica s’encarrega d’explicar com es concreten.

Qualsevol de les realitzacions s’anomenen **al·lòfons**. De què depenen? Del **context** o dels veïns. Fixa’t que la /n/ no sona igual entre vocals [n] que davant de certes consonants. A *be*n*parlat* es transforma en [m]. De la **geografia**, perquè existeixen diferències dels sons en funció dels dialectes i, així, hi ha zones de Catalunya on la /b/ i la /v/ sonen igual i d’altres on això no passa. De cada **persona**, ja que l’edat, el sexe, dificultats en la parla o la fisiologia de cada individu, afecten a l’hora de pronunciar els sons.

Per transcriure els anteriors utilitzem els signes de l’**Alfabet** **Fonètic Internacional** (AFI), entre claudàtors. Són símbols universals molt útils per aprendre qualsevol llengua, fins i tot la pròpia. Així, quan trobes [tέmə] (*tema*) en català o [fáni] (*funny*) en anglès, saps com s’han de pronunciar. Aquests signes es basen en la **univocitat**: un únic símbol per a cada so i un únic so per a cada símbol.

Un apunt final. Quan dos fonemes, com /t/ i /d/, perden en algunes posicions el que els diferenciava, es produeix una **neutralització**. A final de paraula, *set* i *sed* no es distingeixen i només podem trobar la variant sorda, la [t]. És un concepte, aquest, que després necessitaràs en parlar de les vocals.

**1.2.-Els trets suprasegmentals (16)**

Els sons no ens arriben aïllats, sinó que s’agrupen en síl·labes, paraules, sintagmes, frases... A part, però, hi ha uns altres elements que també escoltem i no van lligats a cap segment en concret, sinó que són **trets suprasegmentals** (en sentit literal, per damunt dels trossos escrits).

Comencem per les **pauses** o **silencis**, que permeten respirar i revelen la sintaxi, és a dir, l’estructura d’una llengua. Sovint vénen marcades per signes de puntuació, com a *El pilot, experimentat i atrevit, inicià el descens*. Tanmateix, cal vigilar: signes i pauses no són sempre equivalents. Els **accents** indiquen la intensitat de les síl·labes i afecten el sentit (*m*à*quina*, *maqu*i*na* i *maquin*à en són una prova). L’**entonació** manifesta amb corbes melòdiques la nostra intencionalitat (*canta*, *canta?*, *canta!*).

**1.3.-Les vocals (17)**

A diferència de les consonants, els sons vocàlics es caracteritzen, en primer lloc, per la **sortida lliure de** **l’aire**, si exceptuem l’obstacle de les cordes vocals, que les fa totes sonores. Segon, per ocupar el **nucli de la síl·laba**, o sigui, que nonecessiten de ningú per sonar.Finalment,perquèsón **àtones o tòniques**.

En total, disposem de vuit vocals: [a, ɛ, e, ə, i, ɔ, o, u]. Si les hem de classificar, ho podem fer a partir de la distància entre la llengua i el paladar o **grau d’obertura**. Així, la [a] és la més oberta i la [i] i la [u], les més tancades. També, per la posició de la llengua o **punt d’articulació**. La [i] seria anterior, la [a] central i la [u] posterior. I encara, per la **tonicitat**. La [ə] és àtona i la [e] és tònica.

Precisament, un tret típic del català és l’existència de dos sistemes vocàlics. El tònic conté set elements: [i, e, ɛ, a, o, ɔ, u]. En canvi, l’àton només en posseeix tres, gràcies a la **neutralització**, a la qual ja ens hem referit. Per aquest motiu, [e, ɛ, a] esdevenen [ə]; i [o, ɔ, u] es transformen en [u]. En conclusió, ens acaba quedant la [i], la [ə] i la [u]. Cal dir que, amb la

[ə], el fenomen no es dóna en algunes **combinacions de mots** **cultes** (*a*e*ròbic*, *teatre*), en **compostos** (*r*a*tpenat*) ni en **adverbis en –*ment*** (*tendram*e*nt*).

Centrem-nos ara en els **contactes vocàlics**, això és,quan dues vocals estan juntes. A l’hora de comptar, poden resoldre’s en una síl·laba o dues. Té molta rellevància per separar mots a fi de ratlla o per a l’escriptura d’accents, dièresis, apòstrofs, pronoms febles...

A dins d’un mot, si s’ajunten una vocal que fa de nucli i una de marginal (*i/u*), tenim un **diftong, creixent** si la marginal és la primera, o **decreixent,** si és la segona. *Q*ua*litat* [wa], io*de* [jɔ] i *ca*ue*n* [wə] contenen diftongs creixents; en canvi, *m*ai [áj] i *n*iu [íw] serien decreixents. Si les dues vocals contigües es llegeixen separades, ens trobem davant d’un **hiat**, com a *cam*ió [ió] o *r*ea*litat* [ea]. Si, per contra, topem amb una vocal sil·làbica entre dues de marginals i les llegim d’una tongada, és un **triftong**, els de *g*uai*tar* [wəj] o *fè*ieu [jəw]. En realitat, és com un diftong creixent seguit per un de decreixent.

Entre mots consecutius, terreny del qual s’ocupa la **fonètica sintàctica**, es poden produir fenòmens que generen una **redistribució** **sil·làbica** (*vin-ti-tre-sa-lum-nes*). Si un dels sons desapareix, és una **elisió** (*T*é e*l dit pelat*). Si s’uneixen com si es tractés d’un diftong, rep el nom de **sinalefa** (*F*a u*n dia assolellat*). Ens quedaria el **hiat**, que correspon al mateix concepte que a interior de paraula (*F*ao*bres*). Tanmateix, aquests contactes de vegades depenen de la lectura que se’n faci. *Un*ai*dea* podria exemplificar una elisió o una diftongació en funció de si ho llegim més o menys de pressa, es tracta d’un context culte o no...

**1.4.-Les consonants (20-21)**

En el cas de les **consonants**, l’aire que puja dels pulmons realitza un viatge ben diferent al de les vocals.

La primera diferència té lloc a la laringe. Allà hi ha les cordes vocals. Quan vibren, obtenim sons **sonors**, com la [d]; però si no es mouen, donen lloc a consonants **sordes**, o la [t]. Per tant, la **sonoritat o sordesa** és un tret que ens ajuda a classificar-les.

Superades les cordes, l’aire passa per la faringe i sol sortir per la boca, que actua com una caixa de ressonància. Contra el que passava amb les vocals, de via lliure, sempre topa amb un obstacle. El contacte dóna nom al **punt d’articulació**. Per exemple, la [s] es diu *alveolar* perquè la llengua toca els alvèols o arrels dentals; la [p] s’anomena *bilabial* en tocar-se els dos llavis. O sigui, que ja comptes amb la segona característica.

Ens faltaria la tercera o el **mode d’articulació**. Es tracta de les diferents maneres com surt l’aire. La [n], posem per cas, és *nasal* perquè l’aire surt pel nas; amb la [l], en canvi, la llengua s’alça i l’aire passa pels costats i d’aquí que ens hi referim amb el terme de *lateral*.

|  |  |
| --- | --- |
|  | ***QUADRE DELS SONS CONSONÀNTICS*** |
|  | **MODE D’ART.** |
|  | **oclusius** | **fricatius** | **africats** | **laterals** | **vibrants** | **nasals** |
| **PUNT D’ART.** | **sords** | **sonors** | **sords** | **sonors** | **sords** | **sonors** | **sonors** | **simple** **múltiple****sonors** | **sonors** |
| **bilabials** | [p]pal | [b]bata |  |  |  |  |  |  |  | [m]mel |
| **làbio-dentals** |  |  | [f]fum |  |  |  |  |  |  |  |
| **dentals** | [t]temps | [d]dit |  |  |  |  |  |  |  |  |
| **alveolars** |  |  | [s]sal | [z]casal | [ts]potser | [dz]tretze | [l]licor | [ɾ]pare | [r]parra | [n]neu |
| **palatals** |  |  | [ʃ]peix | [ʒ]joc | [tʃ]despatx | [ʤ]metge | [ʎ]lloc |  |  | [ɲ]nyap |
| **velars** | [k]cua | [g]gola |  |  |  |  |  |  |  |  |

**Contactes consonàntics (24-27)**

A propòsit de les vocals, vam veure que l’entorn fonètic condicionava l’aparició d’una variant o altra. Les consonants també reben la influència de les veïnes. Com que parlem de pressa, estan molt juntes i, en pronunciar un so, ens condiciona el que seguirà. El fonema /d/, per exemple, sona oclusiu a *dita* [dítə], però esdevé aproximant, més suau, entre vocals (*una dita* [únəδítə]), després de fricativa (*desdir* [dəzδí]) i d’africada (*vaig de bòlit* [bádʒδəßɔlit]. Veurem, ara doncs, una colla de fenòmens provocats pels contactes.

Sovint, la consonant final d’una síl·laba es fa similar al so que segueix, tant si pertany al mateix mot com no. Es tracta de l’**assimilació**. N’hi ha de diverses menes. Pot ser que adapti el **punt d’articulació**. Per exemple, la [n] alveolar esdevé bilabial a *benparlat* [bémpərlát], labiodental a *infermer* [iɱfərmé], dental a *antipàtic* [əņtipátik], palatal a *enginyer* [əɲʒiɲé] o velar a *ingrat* [iŋgɾát], sempre en funció del so següent. També la lateral [l] és propensa a adquirir el punt d’articulació de les consonants veïnes, siguin dentals (*el dia* [əļdíə]), palatals (*el nyap* [əʎɲáp]) o d’altres.

De la mateixa manera, es pot encomanar la sonoritat o **sonorització**, quan una consonant sorda va seguida d’una consonant sonora, com passa amb les oclusives (*foc nou* [fɔgnɔw]), fricatives (*dies de sol* [díəzdəsɔl]) i africades (*vaig de corcoll* [bádʒdəkurkóʎ]). A fi de mot, si seguís una vocal les úniques que no sonoritzen són les oclusives, com palesa *tub estret* [túpəstrέt]. El fenomen contrari és l’**ensordiment**, sempre que el so sonor compti amb una parella sorda. Fixa’t amb *subsidi* [supsíδi] i *mag popular* [mákpupulá]. Recorda sempre que qui governa el canvi és el so de darrere.

Quan les consonants deixen de pronunciar-se, es produeix un **emmudiment**. Això els passa a les oclusives, després de *m*, *n* i *l*. Fixa’t que a *camp* [kám], *rumb* [rúm], *dent* [déņ] i *profund* [pɾufúņ], les lletres finals no sonen. Tampoc escoltem les vibrants en els acabaments (*anar* [əná] i *pastisser* [pəstisé]) o en d’altres casos concrets (*arbre* [áßɾə], *prendre* i compostos com *aprendre* [əpέņdɾə]). Així mateix ocorre quan es troben sons iguals o molt semblants. Ho observem a *els somnis* [əlsɔmnis] i *els xinesos* [əlʃinέzus], on les esses han desaparegut. Tanmateix, en determinats contextos les consonants que eren mudes es fan audibles i, llavors, té lloc la **sensibilització**. Passa a *casar-te* [kəzártə], *sant Antoni* [sáņtəņtɔni], *amb això* [əmbəʃɔ] i *vint homes* [bíņtɔməs].

El mot **geminació** et deu suggerir la “ela geminada”. En efecte, *geminar* vol dir doblar. A part de la ela, d’altres geminacions ja escrites les trobem a *Anna* [ánnə], *immens* [imméns] i *addicte* [əddíktə], simplificades en un parlar col·loquial. En canvi, en els grups –*bl*– i –*gl*– precedits de vocal tònica, no apareix cap lletra doblada, però sí que es geminen en pronunciar-les, com demostra la lectura de *poble* [pɔbblə] i *segle* [ségglə]. A més, es produeix geminació de resultes de determinades assimilacions, posem per cas *atlàntic* [əlláņtik], *submarí* [summəɾí] o *advertir* [əbbərtí].